Broj: 711-I-1018-P-73/18-12-11

Zagreb, 6. srpnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **po službenoj dužnosti i** **povodom vjerodostojne, osnovane i neanonimne prijave mogućeg sukoba interesa dužnosnika Jasmina Bajića, direktora trgovačkog društva Croatia Airlines d.d.,** na 17. sjednici, održanoj 6. srpnja 2018.g. donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Jasmina Bajića, direktora trgovačkog društva Croatia Airlines d.d., zbog moguće povrede članka 11. stavka 3., u svezi stavka 1. ZSSI-a, koja proizlazi iz primitaka plaćanja troškova hotelskog smještaja prilikom sudjelovanja na konferenciji *Safran Aircraft Engines* *Winter Seminar*, u Megeve, Francuska Republika, od 9. do 13. siječnja 2018.g., a koje troškove je snosio organizator navedene konferencije, trgovačko društvo Safran Aircraft Engines.**
2. **Pokreće se postupak za odlučivanje o sukobu interesa protiv dužnosnika Jasmina Bajića zbog moguće povrede načela djelovanja propisanih člankom 5. stavkom 1. i stavkom 3. ZSSI-a, koja proizlazi iz okolnosti da je trgovačko društvo Croatia Airlines d.d., za vrijeme dok je dužnosnik obnašao dužnost direktora, u više navrata kupovalo knjige „Menadžment zrakoplovne kompanije“, nakladnika Mate d.o.o., i „Planiranje zračnog prijevoza“, nakladnika Redak, u kojima je dužnosnik jedan od autora.**

1. **Poziva se dužnosnik Jasmin Bajić da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke**

Obrazloženje

Člankom 3. stavkom 1. podstavkom 41. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu odredbi navedenog Zakona. Stoga je i Jasmin Bajić, koji dužnost direktora trgovačkog društva Croatia Airlines d.d. obnaša od 4. studenog 2017.g., obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Protiv dužnosnika Jasmina Bajića podnesena je 1. ožujka 2018.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-772-P-73/18-01-2. U prijavi se podnositelj poziva na novinski članak u Večernjem listu pod naslovom „U ski resortu o trošku tvrtke od koje Croatia Airlines kupuje motore“, kojeg prilaže uz prijavu. U navedenom članku se navodi kako je dužnosnik Jasmin Bajić proveo pet dana, od 9. do 13. siječnja 2018.g., u luksuznom francuskom skijalištu Megève o trošku tvrtke CFM s kojom Croatia Airlibnes dogovara nabavu motora za nove Airbuseve. U članku se dalje navodi kako je na upit novinara dužnosnik odgovorio kako je u Megève išao na stručno savjetovanje u organizaciji proizvođača motora CFM, koje se održava svake godine i na kojem sudjeluju predstavnici menadžmenta mnogih europskih zrakoplovnih i leasing kompanija te navodi konkretan dogovor vezan za nabavu motora CFM za nove zrakoplove Airbus 320 neo, a koji bi se trebali uključiti u flotu CA 2022. i 2023. Podnositelj je 3. travnja 2018.g. i 4. srpnja 2018.g. dopunio predmetnu prijavu u smislu da je dostavio novinske članke iz medija 7dnevno od 4. studenog 2016.g. i 22. lipnja 2018.g. Povodom navedene prijave otvoren je predmet P-73/18.

Povjerenstvo je po službenoj dužnosti 2. svibnja 2018.g. povodom natpisa u medijima otvorilo predmet P-166/18, protiv dužnosnika Jasmina Bajića. U novinskom članku Večernjeg lista „Na račun tvrtke direktor kupio 50 svojih knjiga“ od 26. travnja 2018.g. navodi se kako je dužnosnik Jasmin Bajić stupio na dužnost direktora Croatia Airlinesa d.d. 4. studenog 2017., a već tri dana nakon toga Croatia Airlines je kupila deset knjiga “Menadžment zrakoplovne kompanije” čiji je suautor uz Mirka Tatalovića i Ivana Mišetića i dužnosnik Jasmin Bajić, po cijeni od 3965 kn. 9. studenog 2017.g. Croatia Airlines naručuje još deset knjiga Planiranje zračnog prijevoza po cijeni od 2005 kn, a u siječnju se naručuje još 20 Planiranje zračnog prijevoza po 3985 kn. Croatia Airlines je, kako se u članku zaključuje, a prema dokumentaciji koju posjeduju, u tri mjeseca kupila 50 knjiga čiji je suautor i prijavljeni dužnosnik.

S obzirom da se gore navedeni predmeti, P-73/18 i P-166/18, odnose na istog dužnosnika, Zaključkom Povjerenstva od 2. svibnja 2018.g. predmeti su spojeni u jedan postupak pod poslovnim brojem P-73/18.

Povjerenstvo je radi provjere osnovanosti i vjerodostojnosti navoda iz podnesene prijave te utvrđivanja postoje li okolnosti koje ukazuju na moguću povredu odredbi ZSSI-a od trgovačkog društva Croatia Airlines d.d. zatražilo relevantne podatke i dokumentaciju na predmetne okolnost.

Dana 17. travnja 2018.g.dostavljeno je očitovanje Croatia Airlinesa d.d., broj: 34a/2018 od 17. travnja 2018.g., u kojem se navodi kako je dužnosnik Jasmin Bajić bio na službenom putu u Francuskoj Republici, Megve, u razdoblju od 9. do 13. siječnja 2018.g. Povod službenog puta bio je prisustvovanje stručnom savjetovanju u organizaciji proizvođača zrakoplovnih motora tipa CFM tvrtke Safran Aircraft Engines pod nazivom „Winter seminar“, a koje savjetovanje se održava svake godine i na kojem sudjeluju predstavnici menadžmenta mnogih zrakoplovnih i leasing kompanija, što je stroga praksa pozivanja ključnih poslovnih partnera na isti uobičajen poslovni događaj. U očitovanju se naglašava kako su na istom savjetovanju redovno sudjelovali predsjednici uprave Cratia Airlines d.d. koji su tvrtku vodili u proteklih 20 godina pa je odlazak Jasmina Bajića nastavak stručne tradicije i sudjelovanja na ovom prepoznatom poslovnom događaju. Troškove puta snosilo je društvo Croatia Airlines d.d., obzirom da je riječ o redovnom službenom putu g. Bajića, na kojem je bio u svojstvu direktora Croatia Airlinesa d.d. Smještaj je bio organiziran i podmiren od strane organizatora seminara Safran Aircraft Engines za sve sudionike. Drugih troškova osim navedenih, izuzev redovne dnevnice, nije bilo. Što se tiče transfera od zračne luke Geneva do hotela isti je bio organiziran i podmiren od strane tvrtke Safran Aircraft Engines kao organizatora seminara.

U prilogu očitovanja dostavljeni su pozivni e-mail dopis dužnosniku od predstavnika tvrtke Safran Aircraft Engines od 8. prosinca 2017.g. sa Agendom i popisom sudionika te nalog za službeno putovanje za broj putovanja: 1008075.

Uvidom u Nalog za službeno putovanje broj: 1008075 od 10. travnja 2018.g. utvrđeno je da je dužnsonik Jasmin Bajić od 9. do 13. siječnja 2018.g. bio na službenom putovanju u Megeve, Francuska, u svrhu prisustvovanja Safran Winter Seminar-u. Troškovi putovanja po Nalogu, koji su dodijeljeni dužnosniku, iznosili su 350,00 EUR na ime dnevnica.

U dopuni očititovanja, na traženje Povjerenstva, Croatia Airlines d.d. se 21. svibnja dopisom, broj: 54/2018 od 16. travnja 2018.g., očituje na okolnosti predmetnog putovanja. U očitovanju se navodi kako je Croatia Airlines d.d. od 1997.g. u kontinuiranom poslovnom odnosu s tvrtkom CFM International SA, koja je kao proizvođač zrakoplovnih motora tipa CFM dio poslovne grupe u vlasništvu Safran Aircraft Engines i GE. Dana 29. siječnja 1997.g. potpisan je osnovni ugovor između tvrtke CFM International SA i Croatia Airlines za isporuku zrakoplovnih motora tipa CFM 56-6 i pripadajućih rezervnih dijelova za zrakoplovne motore tipa CFM 56-5, sve za zrakoplove tipa Airbus 319/320, a koji zrakoplovi su i danas u floti Croatia Airlines. Osim isporuke zrakoplovnih motora, Croatia Airlines kontinuirano od tvrtke CFM International naručuje i dobavlja sve rezervne dijelove i alate za održavanje motora tipa CFM, obzirom da su jedini proizvođač rezervnih dijelova za zrakoplovne motore tipa CFM 56-5. Do današnjeg dana sklopljeno je više sadržajno različitih dodataka osnovnog ugovora, ovisno o potrebama Društva za rezervnim dijelovima, alatima i drugim uslugama vezano za predmetne motore. U očitovanju se naglašava kako na zrakoplovnom tržištu nijedna druga tvrtka ne proizvodi istovjetne motore, odnosno rezervne dijelove za iste pa su isti predmet direktne nabave te se uglavnom ugovaraju direktno s proizvođačem određenog tipa motora/zrakoplova. Isto tako, dužnosnik Jasmin Bajić niti jedan od ugovora ili dodataka ugovoru s navedenom tvrtkom, u svojstvu direktora Croatia Airlines d.d. nije potpisao.

Uvidom u prikupljene podatke i dokumentaciju utvrđeno je kako su točni navodi iz predmetne prijave i novinskih članaka da je dužnosnik Jasmin Bajić od 9. do 13. siječnja 2018.g. bio na službenom putovanju u Megeve, Francuska, u svrhu prisustvovanja Safran Winter Seminar-u, pri čemu je troškove smještaja za vrijeme navedenog događaja pokrio Safran Aircraft Engines. Croatia Airlines d.d. je od 1997.g. u kontinuiranom poslovnom odnosu s tvrtkom CFM International SA, koja je kao proizvođač zrakoplovnih motora tipa CFM dio poslovne grupe u vlasništvu organizatora predmetne konferencije, Safran Aircraft Engines, za isporuku zrakoplovnih motora i pripadajućih rezervnih dijelova za zrakoplove tipa Airbus 319/320.

Člankom 11. stavkom 1. ZSSI-a propisano je da se darom u smislu navedenog Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju. Stavkom 3. istog članka propisano je da dužnosnik smije zadržati samo dar simbolične vrijednosti i to najviše u vrijednosti do 500,00 kuna od istog darovatelja.

Povjerenstvo tumači kako se plaćanje troškova hotelskog smještaja i transfera od zračne luke do hotela smatra pruženim uslugama u smislu članka 11. stavka 1. ZSSI-a. Navedene usluge pružene od u predmetnom slučaju od strane privatnog poslovnog subjekta, bez naknade, a vrijednosti su preko 500,00 kn. S obzirom na poslovni odnos između trgovačkog društva u kojem dužnosnik obnaša dužnost direktora i društva iz grupacije u vlasništvu organizatora predmetne konferencije, koji je platio navedene troškove, Povjerenstvo tumači da bi plaćanje takvih troškova u ovom slučaju moglo predstavljati nedopušteni dar u smislu članka 11. stavka 1. i stavka 3. ZSSI-a. Slijedom navedenog ocjenjuje se predmetna prijava kao osnovana i vjerodostojna te je odlučeno kao u točki I. izreke.

U predmetnom slučaju potrebno je utvrditi predstavlja li plaćanje predmetnih troškova dar u smislu članka 11. stavka 1. ZSSI-a i je li postupanjem ili propustom dužnosnika došlo do povrede članka 11. stavka 3. ZSSI-a.

Nadalje, u vezi kupnje knjiga od strane trgovačkog društva Croatia Airlines d.d. u očitovanju od 21. svibnja 2018.g. se navodi kako je isto od 2016.g. do danas kupilo ukupno 58 knjiga odnosno udžbenika „Menadžment zrakoplovne kompanije“ i „Planiranje zračnog prijevoza“ te da je za iste platilo ukupno 16.500,00 kn. Knjige su nabavljene kao stručna literatura s ciljem širenja znanja o industriji zračnog prijevoza, upravljačkim i planskim procesima u zrakoplovnim kompanijama, a time i o značenju i ulozi Croatia Airlines d.d. kad je u pitanju hrvatsko gospodarstvo. Sadržaj knjiga usko je vezan za poslove koji se obavljaju u zračnom prijevozu. Povod za prvu nabavku knjiga bio je upit Revizijskog odbora Croatia Airlines d.d., na koji je tadašnja Uprava Društva naručila knjige „Menadžment zrakoplovne kompanije“ za potrebe Revizijskog/Nadzornog odbora. Krajem 2017. i u 2018.g. poslovnim partnerima, zaposlenicima i članovima Nadzornog odbora dijeljene su knjige iz razloga što navedena literatura približava specifičnu poslovnu problematiku zračnih prijevoznika, što pozitivno utječe na poslovanje kompanije. Navedene knjige djela su grupe autora: Mirka Tatalovića, Ivana Mišetića i Jasmina Bajića te su jedina izdanja ove vrste na hrvatskom jeziku te obvezna literatura na Fakultetu prometnih znanosti Sveučilišta u Zagrebu. U očitovanju se ističe kako autori knjiga nisu imali financijskih koristi od prodaje knjiga jer su autorska prava ustupili izdavačima.

U prilogu očitovanja dostavljeni su računi izdani društvu Croatia Airlines d.d. za kupnju knjiga „Menadžment zrakoplovne kompanije“ i „Planiranje zračnog prijevoza“. Dana 20. siječnja 2016.g. izdan je račun za 3 kom knjige „Menadžment zrakoplovne kompanije“, 6. studenog 2017.g. 10 kom iste knjige, 9. studenog 2017.g. 10 knjiga „Planiranje zračnog prijevoza“, 8. prosinca 2017.g. 10 kom knjiga „Planiranje zračnog prijevoza“, 12. ožujka 2018.g. 5 kom knjige „Menadžment zrakoplovne kompanije“ i 30. siječnja 2018.g. 20 kom „Planiranje zračnog prijevoza“,

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Povjerenstvo je uvidom u službene internetske stranice Web knjižare i nakladnika Mate utvrdilo da je u prodaji knjiga „Planiranje zračnog prijevoza“, nakladnik: Fakultet prometnih znanosti Zagreb, kao i knjiga „Menadžment zrakoplovne kompanije“, izdavača Mate d.o.o. Autori navedenih knjiga su: Mirko Tatalović, Ivan Mišetić i Jasmin Bajić.

Uvidom u prikupljene podatke i dokumentaciju utvrđeno je kako je dužnosnik suautor dviju knjiga koje je trgovačko društvo Croatia Airlines d.d., za vrijeme dok je dužnosnik obnašao dužnost direktora, u više navrata i u većem broju komada kupilo. Navedene okolnosti ukazuju na moguću povredu članka 5. stavka 1. i 3. ZSSI-a, budući je dužnosnik u navedenoj situaciji, na račun tijela u kojem obnaša dužnost, stekao određenu (ne)materijalnu korist. Povjerenstvo će u postupku utvrditi je li dužnosnik od prodaje knjiga ostvario određenu naknadu, iako Povjerenstvo naglašava kako sama prodaja knjiga kojih je dužnosnik autor predstavlja svojevrsni probitak, odnosno nematerijalnu korist dužnosnika. Stoga je Povjerenstvo donijelo odluku kao što je navedeno u točci II. izreke ovog akta.

Poziva se dužnosnik Jasmin Bajić da sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka kao i na ostale navode iz obrazloženja ove odluke te da Povjerenstvu dostavi svu daljnju relevantnu dokumentaciju s kojom raspolaže.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Jasmin Bajić, osobnom dostavom
2. Podnositelj prijave, putem dostavljene e-mail adrese
3. Objava na internetskim stranica Povjerenstva
4. Pismohrana